ועדת הכלכלה, כנסת 23, פרוטוקול מספר 175, 2021-01-05 10:00

יעקב מרגי: שלום לכולם, אני מתכבד לפתוח את ישיבת ועדת הכלכלה של הכנסת, 5 בינואר 2021, כ"א בטבת התשפ"א.

יעקב מרגי: הצעת חוק דחיית מועדים לביצוע בדיקות של מיתקני גז (נגיף הקורונה החדש) (הוראת שעה), התשפ"א–2020.

יעקב מרגי: בבקשה, משרד האנרגיה.

חן בר יוסף: שלום, בוקר טוב לאדוני היושב-ראש, לוועדה, הצעת החוק הזאת באה למנוע מצב עגום שבו מצאנו את עצמנו בתחילת אירוע הקורונה, בעקבות החוק שקובע שבכל חמש שנים חייבים לבדוק מערכת גז בשל הסכנה הבטיחותית שמצויה בה, כשהיו אנשים ובתים שלא ניתן להיכנס אליהם בשל מחלת הקורונה וחברות הגז נאלצו לנתק מגז.

חן בר יוסף: זאת מציאות לא רצויה, והחוק הזה בא להסדיר אותה.

חן בר יוסף: הוא מסדיר אותה בתהליך שהוא תהליך סדור ובטוח.

חן בר יוסף: דחייה קצובה בזמן של מועד הבדיקה ודיווח, על מנת שנוכל לפקח שלא סתם מתחיל פה תהליך של מדרון חלקלק של אי-בדיקות גז, אלא דיווח מסודר של אותו בעל בית, בעל דירה, שהוא לא יכול לקיים את הבדיקה, או שהוא בבידוד או שהוא חולה חלילה או מישהו מבני ביתו חולה או בבידוד, ולכן הוא מבקש שהבדיקה לא תיערך אצלו.

חן בר יוסף: החברה תחזיק בתיעוד הזה ותקבל דחיית מועדים לביצוע הבדיקה, ולא תבצע בכך שום הפרה של החוק שהיום מחייב אותה לא יותר מחמש שנים.

חן בר יוסף: ככה לא ננתק אנשים וגם יתבצעו הבדיקות ואף אחד לא יידבק שלא לצורך.

יעקב מרגי: את זה התקנות האלה באות להסדיר?

איתי עצמון: זאת הצעת חוק, זה תיקון חקיקה ראשי.

יעקב מרגי: הצעת חוק ממשלתית.

יעקב מרגי: אתה אופטימי שהיא תעבור בתקופת הפגרה?

חן בר יוסף: אני מקווה מאוד.

יעקב מרגי: בואו ננסה.

איתי עצמון: האם אתם רוצים להסביר קצת לגבי המצב המשפטי היום, לרבות לעניין מדיניות האי-אכיפה ותיקון החקיקה שעבר בחודש יוני, אם אינני טועה, חוק הארכת תקופות?

גל נוי אפרת: מבחינת המצב המשפטי היום, לפי חוק הגז (בטיחות ורישוי), וגם לפי תקן ישראלי 158, שזה תקן רשמי, ספקי הגז חייבים לבדוק כל מיתקן שהם מספקים לו גז אחת לתקופה, רוב המיתקנים זה אחת לחמש שנים, מיתקנים מסוימים זה אחת לשנה.

גל נוי אפרת: בנוסף, הם מחויבים לבצע בדיקה לפני תחילת אספקת גז למיתקן לפני הפעם הראשונה שמפעילים את אותו המיתקן וגם לפני שמתחילים לספק גז למיתקן בעקבות החלפת ספק גז.

גל נוי אפרת: היה חוק הארכת תקופות שאפשר דחייה גורפת של כל הבדיקות לתקופה קצרה, וזאת הייתה הוראת שעה שהיא לא בתוקף כבר כמה חודשים.

איתי עצמון: סליחה שאני קוטע.

איתי עצמון: היה חוק מקיף שעוסק בכל האישורים הרגולטורים, רישיונות, היתרים וכו', ונקבע בו סעיף ספציפי לעניין בדיקות גז.

גל נוי אפרת: נכון.

גל נוי אפרת: בתקופה הביניים היועץ המשפטי לממשלה אישר למשרד האנרגיה מדיניות של אי-אכיפה שתואמת להצעת החוק שמובאת בפני הוועדה כעת.

יעקב מרגי: נתחיל לקרוא.

גל נוי אפרת: הצעת חוק דחיית מועדים לביצוע בדיקות של מיתקני גז (נגיף הקורונה החדש) (הוראת שעה), התשפ"א–2021

יעקב מרגי: סעיף ההגדרות.

יעקב מרגי: האם יש הערות?

יעקב מרגי: נציגנו בזום, אם אין הערות אנחנו מצביעים על סעיף ההגדרות.

יעקב מרגי: מי בעד סעיף ההגדרות?

יעקב מרגי: אושר.

יעקב מרגי: אין מתנגדים, אין נמנעים.

יעקב מרגי: אושר.

יעקב מרגי: קודם כול, תסבירי לנו – אצלי התעוררה השאלה – האם את רוצה שהמנהל ייתן אישור על כל בקשה ובקשה?

יעקב מרגי: " המנהל אישר לספק הגז, מראש ובכתב, שלא לבצע בדיקה של מיתקן הגז במועד שנקבע לביצועה כאמור, לאחר ששוכנע כי מתקיים אחד מאלה".

חן בר יוסף: זה לא החולה בדירה.

חן בר יוסף: זה אירועים אחרים.

חן בר יוסף: זה האירועים שמפורטים אחרי פסקה (2).

איתי עצמון: האם זה אישור כללי?

איתי עצמון: האם זה אישור לגבי כמה מיתקני גז?

חן בר יוסף: לא.

חן בר יוסף: זה אישור כללי אם המצב הוא מצב מאוד חמור.

חן בר יוסף: זה יכול להיות אישור כללי – באזור הזה יש לך המון טכנאים חולים או נסיבות מיוחדות להתפשטות הנגיף.

חן בר יוסף: אנחנו מכירים ערים שהפכו להיות אדומות – יהפכו להיות סגולות או שחורות ויגידו: אף אחד לא נכנס לפה, אז המנהל יגיד לחברת הגז: אתה את המיתקנים של העיר הסופר אדומה הזאת, אתה יכול לא - - -

איתי עצמון: אני חושב שמה שכיוון אליו יושב-ראש הוועדה הוא לגבי התיבה שלא לבצע בדיקה של מיתקן הגז במועד שנקבע לביצוע כאמור.

איתי עצמון: יכול להשתמע מכאן שמדובר על איזה אישור ספציפי מאוד.

יעקב מרגי: ככה עולה, אלא אם כן זו לא הכוונה.

חן בר יוסף: אנחנו מדברים על (2)(ב)?

איתי עצמון: כל פסקה (2).

יעקב מרגי: אולי התחלנו מהסוף.

יעקב מרגי: תסבירי את מה שקראת עד עכשיו.

גל נוי אפרת: סעיף 2 הוא סעיף עיקרי בחוק.

גל נוי אפרת: הוא קובע שאם מתקיימים תנאים שמפורטים בסעיף הזה, שהם קשורים לקורונה, ספק הגז יהיה רשאי לספק גז למיתקן, גם בחלוף המועד שנקבע לבדיקה.

גל נוי אפרת: בסעיף 1 זה טעמים שנעוצים בצרכן עצמו, שבדירה של הצרכן יש חולה קורונה, או אדם עם תסמינים להידבקות בנגיף הקורונה, או אדם בבידוד, או אדם שכניסה של טכנאי עלולה לסכן אותו בשל גילו או מצבו הרפואי.

יעקב מרגי: סעיף 1 זה אם הצרכן הודיע לספק הגז.

יעקב מרגי: מבחינתו הוא מתעד את זה?

גל נוי אפרת: כן.

גל נוי אפרת: עוד לא הגענו לזה, אבל יש חובת תיעוד.

יעקב מרגי: עד כאן

יעקב מרגי: הקטע הזה שהצרכן והספק מבינים שיש סכנה או עלולה להיות סכנה.

יעקב מרגי: מה סעיף 2 אומר?

גל נוי אפרת: זה באמת סוג אחר של עילות לדחיית הבדיקה, ובעילות האלה נדרש אישור בכתב של המנהל, כשהאישור יכול להינתן גם לכמות של מיתקני גז, זה לא חייב להיות למיתקן גז ספציפי.

יעקב מרגי: אם יש עיר אדומה?

יעקב מרגי: מה זה 25%?

יעקב מרגי: למה?

חן בר יוסף: 25% זה 25% מהטכנאים שלו שלא מתפקדים, כי הם חולים או מבודדים.

חן בר יוסף: זו כמות מסיבית, זה אירוע קשה לחברה.

חן בר יוסף: המנהל ייתן לה אישור, שהוא צריך להחליט מהו.

יעקב מרגי: מה הנסיבות המיוחדות?

חן בר יוסף: הנסיבות המיוחדות של פסקה (ב) זה יותר סוגיה של עיר אדומה, או עיר מעבר לאדומה, חסומה לגמרי.

חן בר יוסף: גם בערים אדומות לפעמים כן ניתן להכניס בשירותים חיוניים טכנאים, אבל במקרים המיוחדים האלה יינתן אישור ספציפי לעיר הזאת, לשכונה הזאת וכן הלאה.

יעקב מרגי: אלה סעיפים מאוד כלליים, לכן השאלות מתעוררות, ואני מאמין שיתעוררו גם דוגמאות כאלה ואחרות שאתה ואני לא מכוונים אליהן וספקי הגז לא חשבו עליהן.

יעקב מרגי: נראה בהמשך.

יעקב מרגי: נראה לי שזה מאוד כללי, אבל אין בעיה.

נטע שפירא: הסיבה שיש סעיף כללי כזה, כי ההתנהגות של הווירוס, ראינו גם אחורה, לא תמיד צפויה, ומדובר פה באיזה חוק שצריך לתת מענה לחובה שמוטלת בחקיקה ראשית, ולכן הייתה חשיבות ליצור סעיף סל, סעיף רחב שפתאום תהיה התפתחות לא צפויה, ועוד חודש הממשלה תחליט על סוג מסוים של סגרים שלא תיארנו לעצמנו שנגיע לשם ותצטרך סמכות, ובסוף יש חקיקה ראשית שצריך להתגבר עליה.

נטע שפירא: יש פה סמכות מאוד מסוימת, מאוד נקודתית, שצריכה לאפשר את הגמישות.

יעקב מרגי: מאחר שזה בהוראת שעה, אנחנו לא נדקדק.

איתי עצמון: אני רוצה להעיר כמה דברים לגבי הסעיף כפי שהוקרא עד עכשיו.

איתי עצמון: קודם כול, התיקונים שמופיעים ב"עקוב אחר שינויים" הם בעקבות הערות שהעברנו למשרד האנרגיה, כאשר ההערה הראשונה הייתה למעשה ליצור סיווג או חלוקה של ההסדר המוצע לתקופה של עד כניסתו לתוקף של חוק הגפ"מ.

איתי עצמון: כפי שאנחנו זוכרים, חוק הגפ"מ צפוי להיכנס לתוקף ב-1 ביולי השנה, ולמעשה עד אז חל חוק הגז (בטיחות ורישוי), לאחר מכן מ-1 ביולי, וככל שחוק סמכויות מיוחדות להתמודדות עם נגיף הקורונה החדש, "חוק המסגרת" מה שנקרא, ימשיך להיות בתוקף, כי כרגע הוא בתוקף עד ה-30 ביוני, יהיה הסדר אחר שגובר על הוראות חוק הגפ"מ בשינויים מסוימים.

איתי עצמון: נגיע לזה כשנדון בסעיף 2א.

איתי עצמון: שאלה ראשונה לגבי הרישה של סעיף קטן (א).

איתי עצמון: ציינתם כאן את סעיף 8א, שקובע שספק גז צריך לבדוק מיתקן גז ולוודא את תקינות המיתקן טרם אספקת הגז לצרכן הגז, ולאחר מכן נכתב כאן שהספק רשאי להמשיך לספק גז למיתקן גז גם לאחר שחלף המועד האחרון שנקבע לפי הסעיפים והתקן האמורים.

איתי עצמון: סעיף 8א לא קובע תקופה או מועד אחרון לביצוע הבדיקה, הוא למעשה אומר שיש חובה לבדוק את המיתקן לפני תחילת אספקת הגז.

איתי עצמון: יכול להיות שכאן צריך לשלב איזה דיוק בנוסח ולומר שהספק יהיה רשאי, או להמשיך ולספק גז, אם אנחנו מתייחסים לבדיקה התקופתית אחת לחמש שנים, או לספק גז, למעשה לספק גז לאחר החלפת ספקי הגז ללא צורך בביצוע אותה בדיקה מקדמית או בדיקה ראשונה.

איתי עצמון: אני מבין שגם לכך הייתה הכוונה.

גל נוי אפרת: נכון.

גל נוי אפרת: זאת הייתה הכוונה, מקובל עלינו לחדד כאן את הנוסח כך שהוא יבהיר את הכוונה הזאת.

איתי עצמון: בסדר.

איתי עצמון: אנחנו נוסיף את החידוד הזה.

איתי עצמון: שאלה נוספת לעניין הסיטואציות שנוגעות לצרכן הגז.

איתי עצמון: בפסקת משנה (א) למעשה מדובר על אדם, או שהוא חולה בקורונה, כלומר, נמצא במעבדה חיובי, או עם תסמינים להידבקות בנגיף הקורונה, כלומר, הוא עוד לא קיבל תוצאה חיובית, אבל התסמינים הם אותם תסמינים שמוגדרים היום בצו בידוד בית, בצו שהוצא לפי פקודת בריאות העם.

איתי עצמון: בפסקת משנה (ב) מדובר על חובת בידוד.

איתי עצמון: השאלה אם אין חפיפה בין הסיטואציות האלה, כי לאחר מכן תקופת דחיית המועד לביצוע הבדיקה היא שונה, ולכן הנפקות היא לגבי הדחייה של המועד לביצוע הבדיקה.

גל נוי אפרת: יש חפיפה מסוימת בין אדם עם תסמינים לבין חובת הבידוד.

גל נוי אפרת: בעקבות ההערה הזאת אנחנו חושבים שיכול להיות שמתאים יותר להעביר את הסיפה של (א), את "אדם עם תסמינים" ל-(ב) "בדירת הצרכן שוהה אדם שחלה עליו חובת בידוד", כלומר, כך ש-(א) יהיה חולה – "בדירת הצרכן שוהה אדם עם ממצא" - - -

יעקב מרגי: יש מצב שאדם עם תסמינים והוא עדיין לא בקטגוריה, לא כזאת ולא כזאת.

יעקב מרגי: איך הסביר היועץ הצעיר ממשרד המשפטים?

יעקב מרגי: התקופה הזאת מבולגנת, ומערכות כבדות שמתנהלות עם משמעת כבדה, בתקופה הזאת אתה רואה שלא מחמירים.

יעקב מרגי: בודקים תחושות, חששות, יכול להיות שאין אף אחד.

יעקב מרגי: סיפור אישי: אתה הולך לסופר לקניות, יש חברי כנסת שעושים קניות, אני עושה קניות, אני אוהב לעשות קניות, אתה רואה מישהי מתקשה, היא רצה מהשקית לעגלה, אני אומר: אפשר לעזור לך?

יעקב מרגי: היא אומרת לי: ברצון, רק שבתקופה הזאת אני נשמרת.

יעקב מרגי: אמרתי: אני מכבד.

יעקב מרגי: יש כאלה שלא ייתנו לך להיכנס גם אם אין להם שום תסמינים, הם לא מכניסים הביתה אדם זר, או שאני לא יודע איפה אתה מסתובב ועם מי הסתובבת אתמול.

יעקב מרגי: אני חושב שצריך להשאיר את זה, אם זו הכוונה.

יעקב מרגי: אם אתם כבר באים בהוראת שעה לאפשר דחייה, וספק הגז אומר: מה אתה רוצה, הבן אדם לא מוכן להכניס אותנו – הוא לא רוצה, קורונה, חרדות.

יעקב מרגי: זה בהוראת שעה, אבל מה שתחליטו.

חן בר יוסף: דבר אחד אני מזכיר, אנחנו לא בודקים את אמיתות ההודעה, אבל להגיד שכל מי שלא בא לו שייכנס אליו טכנאי הביתה - - -

יעקב מרגי: אני לא שקרן, אין לי תסמינים ואני לא בבידוד, ואני לא רוצה שתיכנס אליי הביתה בתקופת הקורונה.

חן בר יוסף: זה יכול להיות מדרון חלקלק, אדוני, זה הפחד שלנו.

יעקב מרגי: כל הוראת שעה זה מדרון חלקלק.

חן בר יוסף: זה עומד מול הצורך הבטיחותי בבדיקה.

חן בר יוסף: רק אדם שאומר - - -

איתי עצמון: צריך לזכור שהמשמעות של הבדיקה, יש לה משמעות בטיחותית.

חן בר יוסף: יש לה הרבה משמעות לחיים של אנשים, אבל אני מזכיר שיש לנו את (ג).

חן בר יוסף: (ג) אומר שיש סיכון לבגירים ששוהים בדירה, גיל או מצב רפואי.

חן בר יוסף: לא אמרנו רק מי שבבידוד או מי שחולה.

איתי עצמון: אגב, מדוע כתבתם שמדובר על סכנה של כל הבגירים השוהים בדירה?

חן בר יוסף: האדם הבגיר בדירה, שהוא עם מחלת לב או כל מחלה אחרת, הוא יכול בתוך הדירה לסגת אחורה ולתת לבן אדם צעיר יותר בדירה לקבל, הוא לא מסתובב בכל הבית.

יעקב מרגי: אתם כנראה לא מכירים את מציאות הקורונה.

יעקב מרגי: יש מציאות חיים שאם אחד נדבק בבית שלו, כמעט בוודאות כל הבית נדבק.

יעקב מרגי: במקום אידיאלי, פסטורלי שיש מרחבים, יש בתים של משפחות שאם אחד נדבק, בלתי נמנע, גם אם יישמרו, ששאר בני הבית יידבקו.

יעקב מרגי: אנחנו באים להוראת שעה, באים להבין את המציאות.

יעקב מרגי: זה לא חוק שיהיה מדרון חלקלק.

יעקב מרגי: הרי הקורונה תעבור, הוראת השעה הזאת תסתיים והחוק יחזור לקדמותו.

יעקב מרגי: אתה כבר טורח, כבר עושה, אפשר להשאיר גמישות.

יעקב מרגי: זאת דעתי, אבל תחליטו.

נטע שפירא: היושב-ראש, כשיש מישהו חולה, מספיק חולה אחד בדירה.

נטע שפירא: לצורך העניין בית עם עשרה נפשות, לא נכנסים.

יעקב מרגי: הייתה שאלה על כל הבגירים.

נטע שפירא: זה רק בבידוד.

נטע שפירא: כשיש מישהו שיצטרך להיות בבידוד כי הוא שהה ליד מישהו, אז אנשים אחרים שהם לא בבידוד יכולים לקבל את הטכנאי.

גל נוי אפרת: גם בבידוד מספיק שאדם אחד בדירה בבידוד.

גל נוי אפרת: "כל הבגירים", כתבנו את זה רק לגבי הסיכון שלהם.

איתי עצמון: הסיטואציה בפסקת משנה (ג), אני מבין שהיא מתייחסת למצב שבו כל הבגירים באותו משק בית הם בקבוצת סיכון, למשל מפאת גילם.

נטע שפירא: כן.

נטע שפירא: לשאלה הקודמת, אפשר ב(א) להשאיר רק את החולה ב(ב) להשאיר את הפוטנציאל לחולים, שזה המבודדים ואנשים עם תסמינים.

נטע שפירא: כאשר אם אדם עם תסמינים יתברר שהוא חולה, הוא כבר ייכנס לקטגוריה של (א), של חולה.

נטע שפירא: ואז תקופת הדחייה היא ארוכה יותר, תקופת הדחייה לביצוע הבדיקה.

נטע שפירא: בעקבות ההערה של הייעוץ המשפטי של הוועדה, אנחנו חושבים שנכון יותר להעביר את החצי האחרון של (א) ל(ב).

יעקב מרגי: אני מציע להמשיך לקרוא עד סוף 2, ונפתח את זה לדיון.

איתי עצמון: סליחה, לגבי ההערה שלך, אנחנו חושבים שאולי כן נכון לשקול לחדד את הנוסח בהקשר הזה, זאת הערה נכונה לעניין האישור שנותן המנהל לספק הגז.

איתי עצמון: השאלה אם לא נכון להבהיר כאן שמדובר על אישור שיכול להינתן, בין היתר לגבי אזור מסוים או לגבי כמה מיתקני גז?

חן בר יוסף: מקובל.

חן בר יוסף: בסדר גמור.

גל נוי אפרת: זה מקובל.

יעקב מרגי: (ב)(1).

איתי עצמון: אני מציע שתסבירי את התיקון.

גל נוי אפרת: לפי סעיף קטן (ב), בנסיבות של חולה או שכניסה של בודק מטעם ספק הגז עלולה לסכן אותו, או בנסיבות של (2), שזה אישור של המנהל בכתב, הדחייה שתינתן היא של חודשיים, ואם לפני תום החודשיים מתברר שעדיין מתקיימת אחת מאותן עילות, תהיה דחייה של חודשיים נוספים.

גל נוי אפרת: כלומר, בסך הכול - - -

איתי עצמון: צריך עדיין אישור.

איתי עצמון: אם מדובר על סיטואציה של פסקה (2) צריך אישור - - -

גל נוי אפרת: נכון.

גל נוי אפרת: צריך אישור נוסף של המנהל, ואם זו סיטואציה של (1), צריך עדיין הודעה בכתב של הצרכן שהוא חולה או שכניסה עלולה לסכן אותו.

גל נוי אפרת: ואז תקופת הדחייה המקסימלית בנסיבות האלה היא של ארבעה חודשים.

גל נוי אפרת: לעומת זאת במקרה של אדם בבידוד או מה שביקשנו עכשיו לשנות, אדם עם תסמינים, תהיה דחייה אחת של שלושה שבועות, כשבשני המקרים הספק יצטרך לבצע את הבדיקה בהקדם האפשרי, אם אפשר לפני תום התקופה הזאת של חודשיים או של ארבעה חודשים או של שלושה שבועות, לפי העניין, כמובן שעדיף לעשות את זה כמה שיותר מוקדם.

יעקב מרגי: צורת המסמוך של הפנייה בין הצרכן לספק – האם מספיק בהודעה טלפונית?

גל נוי אפרת: חשבנו שנדרשת כאן הודעה בכתב - - -

חן בר יוסף: זה יכול להיות סמ"ס ווטסאפ, כל דבר כזה, מייל – כל דבר אלקטרוני שאפשר.

יעקב מרגי: גם מוקדי השירות, היום כולם מוקלטים.

יעקב מרגי: יש כאלה שאין להם סמ"ס, קח קשיש בן 80 או קשיש בת 80, תוסיף לה קצת רעידות.

יעקב מרגי: אני יודע מה יענו לי.

יעקב מרגי: אימא שלי כותבת בווטסאפ, עד 120 שנה בריאות איתנה, אבל לא כולם ככה.

חן בר יוסף: אפשר אדם מטעמו שיעשה את זה.

חן בר יוסף: האם החברות יצליחו לשמור הקלטות?

חן בר יוסף: אני מזכיר, אנחנו צריכים תיעוד של הדבר הזה.

יעקב מרגי: אתם נכנסים רק בדיעבד.

חן בר יוסף: כן, אנחנו מגיעים לבדיקות תקופתיות בסוכנויות ורואים שאכן המיתקנים שלהם נבדקו בזמנים הנכונים.

חן בר יוסף: כאשר יש דירה שאין לה בדיקה, אנחנו מצפים למצוא תיעוד שמסביר למה לא הייתה בה בדיקה.

חן בר יוסף: אם הוא יודע להצמיד הקלטה לדבר הזה, שיצמיד הקלטה.

יעקב מרגי: התיעוד פה יכול לעזור גם לספק וגם לצרכן.

חן בר יוסף: אני לא יודע אם הוא ידע להצמיד את ההקלטה - - -

יעקב מרגי: לא כדי להציל את עצמו, גם את הספק.

יעקב מרגי: אתה אומר שסמ"ס, הודעה קולית - - -

חן בר יוסף: הודעה קולית על פניו נשמע לנו יותר מסובך לתעד ולהצמיד לאירוע.

יעקב מרגי: אני חושב שצריך לאפשר הודעה קולית.

חן בר יוסף: אפשר, אבל שיהיה כמובן מוצמד.

יעקב מרגי: או או.

איתי עצמון: תגיד מה האופציות שאתם מוכנים לקבל.

חן בר יוסף: אמרנו, כל הודעה בכתב, כמובן גם בכתב יד וגם אלקטרונית, ולפי בקשת היושב-ראש אנחנו יכולים גם הודעה קולית, ובלבד שהיא מוצמדת לבדיקה או להיעדר הבדיקה הרלוונטית.

איתי עצמון: מה זה הודעה קולית?

איתי עצמון: זה אומר שאם אני כצרכן מתקשר ומקליטים אותי זו הודעה קולית?

חן בר יוסף: אין דרך אחרת.

יעקב מרגי: הספק צריך להוכיח את חפותו לצורך העניין.

יעקב מרגי: אם יש לו הודעה קולית, הוא שומר עליה, יש לו אותה מוקלטת.

איתי עצמון: צריך להבהיר שמדובר בשיחת טלפון.

איתי עצמון: אתם תוכלו לקבל את התיעוד דרך ההקלטה, אבל לא הודעה קולית, שלא ישתמע שצריך להתקשר לאיזה מוקד ולהשאיר הודעה קולית.

איתי עצמון: זה החידוד.

בר יוסף: הספק מחזיק מטעמו הודעה.

איתי עצמון: אני שואל מה מוטל על הצרכן.

איתי עצמון: פסקה (1) מדברת - - -

יעקב מרגי: על הצרכן רק להודיע.

יעקב מרגי: בפרקטיקה אתה מתקשר בסוף למוקד של החברה.

יעקב מרגי: הטלפון של החברה זה מוקד, זה לא מוקד בחירום.

יעקב מרגי: באותו טלפון שאתה מזמין את הגז אתה גם מודיע.

חן בר יוסף: אני מזכיר שוב, כל החובות הן חובות ספק, הן בכלל לא חובות צרכן.

חן בר יוסף: חובת הספק היא להחזיק תיעוד.

חן בר יוסף: אדוני ביקש להרחיב שהתיעוד הלגיטימי - - -

גל נוי אפרת: פה זה כולל לשמור גם את ההקלטה של שיחת הטלפון, ככל שההודעה נמסרה בטלפון.

יעקב מרגי: נשמע אם זה אפשרי.

יעקב מרגי: אם לא, נחזור.

יעקב מרגי: אני מסרב להתרגש.

יעקב מרגי: זו הוראת שעה.

יעקב מרגי: אני מאלה שמאמינים שהקורונה, נתמודד איתה בתוך חודשיים-שלושה - -

גל נוי אפרת: הלוואי.

יעקב מרגי: - - למרות כל מיני אנשים שרוצים להאריך את זה פה בכנסת, כנראה הם חיים מזה.

יעקב מרגי: הם לא יאשרו לנו כל מיני תקנות שהממשלה החליטה.

איתי עצמון: משרד הבריאות.

יעקב מרגי: משרד הבריאות עד עכשיו, מכל משרדי הממשלה זה המשרד היחיד שלמרות הקשיים האובייקטיביים שלו, מתמודד בגאון לעומת משרדים אחרים.

יעקב מרגי: ואם תרצו שמות, אין לי בעיה – משרד החינוך שלא יודע להתאים את עצמו לשום דבר.

חן בר יוסף: אנחנו מבקשים לצרף את משרד האנרגיה לטובים.

יעקב מרגי: תגיד תודה שאני לא נכנס בכם, עזוב.

יעקב מרגי: פרגנו ללקוחות בלבן, מגיע להם.

יעקב מרגי: זה לא מובן מאליו, ההתמודדות היומיומית של מערכת הבריאות.

יעקב מרגי: ואנחנו כאן בכנסת, בגלל שיקולים כאלה ואחרים, חברי הכנסת מרשים לעצמם לקחת על עצמם, אני לא יודע איזה רוחב כתפיים יש להם.

יעקב מרגי: הגל הקודם פרץ בגלל מערכת החינוך וחשש מפופוליזם של הורים ולכן לא אישרו, ועכשיו שוב חזרו על אותה טעות, כשזה מחולל ההדבקה הגדול ביותר.

יעקב מרגי: צריך לומר את האמת, ומי שכועס עליי, הטוויטר שלי פתוח, שיכתוב לי מה שהוא רוצה.

יעקב מרגי: בבקשה.

גל נוי אפרת: אני רוצה רק להבהיר שדחיית המועד, כשמדובר בסיבות שנוגעות לצרכן היא רק לגבי אותה דירה שבה מתגורר הצרכן, ולא לגבי דירות אחרות באותו בית משותף למשל.

גל נוי אפרת: אין פה דחייה גורפת של בית שיש בו הרבה דירות, רק לגבי הדירה הספציפית שבה מתגורר הצרכן.

יעקב מרגי: אותו צרכן.

יעקב מרגי: ברור.

איתי עצמון: והבהרנו שהאישור יכול להיות גם למיתקן גז ספציפי, לכמה מיתקני גז, לאזור מסוים.

איתי עצמון: את זה נחדד בנוסח.

גל נוי אפרת: כן, זה בסעיף 2.

גל נוי אפרת: זו הבהרה שהדחייה של הביצוע של הבדיקה של המיתקן לא תחול במקרה של תקלה או חשש לתקלה.

גל נוי אפרת: במקרה כזה ספק הגז יצטרך - - -

יעקב מרגי: פיקוח נפש דוחה הכול.

גל נוי אפרת: בוודאי.

גל נוי אפרת: הוא יצטרך לבצע את הבדיקה בכפוף לנוהל - - -

יעקב מרגי: נלביש אתכם מחלצות, כל חליפות המיגון.

גל נוי אפרת: יש נוהל של משרד הבריאות שמתייחס לכניסה של עובדים חיוניים לדירות.

איתי עצמון: הוא בתוקף הנוהל?

גל נוי אפרת: לפי מה שנמסר לנו ממשרד הבריאות – כן.

גל נוי אפרת: קיבלתי אתמול - - -

נטע שפירא: זה פורסם בנובמבר.

גל נוי אפרת: ממשרד הבריאות קיבלתי אתמול את הנוהל.

גל נוי אפרת: אם לא ניתן להיכנס לדירה לפי הנוהל של משרד הבריאות, הספק יצטרך לנתק את אספקת הגז למיתקן בשביל למנוע סכנה מהמיתקן.

יעקב מרגי: אורחינו בזום – התייחסות.

עומר גורדון: קראנו סעיף ארוך, יש לי מספר הערות ואני מבקש להגיב.

יעקב מרגי: תתחיל.

יעקב מרגי: ראשון – ראשון, אחרון – אחרון.

עומר גורדון: תודה.

עומר גורדון: אנחנו נמצאים במציאות מאוד מאוד לא פשוטה, וכולם מכירים אותה לצערנו, שנמשכת כבר כמעט שנה.

יעקב מרגי: ולכן הבעיה בסעיף?

עומר גורדון: שנייה אחת, כבודו.

עומר גורדון: העניינים לא פשוטים, ובמקום שהתקנה או החוק או איך שזה יוגדר בסוף יבואו לייעל את התהליך, וייקבע תהליך פשוט והגיוני - -

יעקב מרגי: מה אתה מציע?

עומר גורדון: אני תיכף אתייחס.

עומר גורדון: - - אנחנו יוצרים איזה מנגנון כאילו אנחנו יוצרים פה חוק לכל החיים.

עומר גורדון: אני חושב שזה לא הגיוני.

יעקב מרגי: אז מה אתה מציע?

עומר גורדון: אנחנו מבקשים פה מספר דברים שהם לא הגיוניים, ואני רוצה להסביר, ואני מדבר פה על המציאות שקורית.

יעקב מרגי: אני לוקח את הדברים שלך ברצינות.

יעקב מרגי: אתה בא ואומר: תקשיבו, המצב מורכב.

יעקב מרגי: מה אתם עכשיו מייצרים לי איזה חוק כאילו הקורונה הולכת להתנחל אצלנו שנים.

יעקב מרגי: תנו לנו איזה תהליך פשוט מאוד.

יעקב מרגי: השאלה, האם יש לך הצעה אלטרנטיבית?

עומר גורדון: יש.

יעקב מרגי: בבקשה.

יעקב מרגי: הרי באת ואמרת שכל המנגנון שאנחנו מייצרים עכשיו, לא צריך אותו.

יעקב מרגי: תן לי מנגנון חלופי, תאמר לי מהו.

עומר גורדון: צריך את החוק הזה וצריך את התקנה הזאת, כי אחרת כולם יעברו על החוק.

עומר גורדון: אבל התקנה הזאת אמורה להיות תקנה פשוטה - -

יעקב מרגי: זה חוק.

איתי עצמון: זה חוק.

עומר גורדון: - - חוש פשוט ליישום, ואני אסביר.

עומר גורדון: אנחנו מתייחסים כאילו כל הדברים פועלים על מי מנוחות ולכולם יש עודף עובדים.

עומר גורדון: אנחנו צריכים לזכור שגם המשרד, הבק אופיס האחורי שלנו, בכל החברות נפגע, וגם שם יש פחות כוח-אדם.

עומר גורדון: אנחנו לא יכולים לקבל מהלקוחות - - -

יעקב מרגי: ידידי המלומד, דבר איתי במספרים.

יעקב מרגי: דחיית מועד ביצוע, סעיף 2.

יעקב מרגי: איפה הבעיה שלך?

יעקב מרגי: עזוב אותי מנאומי מוטיבציה.

עומר גורדון: הבעיה הראשונה זה כל התיעוד של הלקוח.

יעקב מרגי: על איזה סעיף אתה מדבר?

יעקב מרגי: ממה שקראנו איזה סעיף עם בעיות?

עומר גורדון: אני אגיד לך לפי הסדר.

עומר גורדון: בסעיף הראשון זה (1), שהוספנו לו כרגע את האופציה להקלטה.

עומר גורדון: ואני אומר שוב, מאוד מאוד מורכב לשמור הקלטות, בטח כשצריך לדלות אותן מכל ההקלטות באון ליין או בזמן נתון, כי ההקלטות לא נשמרות לעד.

יעקב מרגי: תאמין לי, אם יהיה לי ויכוח איתך על גובה התשלום, אתה תמציא לי הקלטה, מתיבת נוח אתה תוציא לי.

עומר גורדון: ממש לא.

יעקב מרגי: בסדר, יש קושי.

יעקב מרגי: אני חושב - - -

עומר גורדון: רק שנייה, תן לי בבקשה להתבטא.

עומר גורדון: אתם לא שומעים מה שאני רוצה להגיד.

יעקב מרגי: אני רוצה לעזור לך להיות תכליתי.

יעקב מרגי: אין לי זמן.

עומר גורדון: אני מבין שאין לך זמן, אבל יש - - -

יעקב מרגי: רגע.

יעקב מרגי: אני מדבר, ואתה תקשיב לי.

יעקב מרגי: אתה רוצה שאני אקשיב לך, תקשיב לי.

יעקב מרגי: אני אייעל את הדיון, ואם אני צריך להאיץ בך, אני אאיץ בך.

יעקב מרגי: לגבי הקלטה, אנחנו מסכמים שנדון בזה שוב.

יעקב מרגי: הסעיף הבא.

יעקב מרגי: מה הבעיה?

עומר גורדון: לא.

עומר גורדון: הקלטה זו יכולה להיות אחת מהאופציות, אבל אני חושב שהאופציה ההגיונית זה שהספק יתעד את זה.

עומר גורדון: לא צריך בכל דבר לעשות כאילו כולם רמאים, שקרנים וגנבים.

עומר גורדון: הרי בסך הכול מה שיקרה אם ידחו את זה בחודש, בחודשיים או בשלושה, הספק בסוף יצטרך לעשות את הבדיקות האלה.

עומר גורדון: אם לספק יש אפשרות לעשות את הבדיקות, אין לו סיבה לדחות אותן.

יעקב מרגי: אתה יודע איפה הבעיה?

יעקב מרגי: אני רוצה להגן עליך, כשמחר יהיה איזה אסון ויבוא הצרכן ויתכחש לבקשה שלו.

עומר גורדון: יהיה תיעוד במערכת המחשובית עם תאריך של השיחה עם הצרכן.

יעקב מרגי: בבית המשפט הוא יאמר – אני רוצה לעזור לך.

עומר גורדון: אתה צריך להבין שיש מצבים שמגיעים ללקוח, דופקים לו בדלת, והוא אומר: אני לא נותן להיכנס.

עומר גורדון: אין הקלטה.

עומר גורדון: הוא לא שולח לך שום דבר.

יעקב מרגי: אוקיי.

יעקב מרגי: בוא נשמע הערות נוספות.

עומר גורדון: הערה שנייה, הנושא של כל הבגירים ובכלל הכניסה לבתים.

עומר גורדון: מהניסיון שלנו ברגע שיש חשש, לא נותנים להיכנס.

עומר גורדון: האנשים אומרים: הבן שלי יקבל אותו, הוא יידבק, ואז הוא ידביק אותנו.

עומר גורדון: ההגדרה של "כל הבגירים" היא הגדרה לא נכונה.

יעקב מרגי: מה עוד?

עומר גורדון: הנושא של ה-25%, כשטכנאים בבידוד, או במצב מחלה, או חוסר כוח-אדם.

עומר גורדון: אם אנחנו מגיעים למסקנה שרק 25% יכולים להקל על הספק בנושא של הבדיקות, למעשה המסקנה שכל ספקי הגז הם ב-25% עודף כוח-אדם, כי אם הוא ב-24% או ב-20%, הוא נדרש להמשיך לבצע את כל מה שהוא נדרש ביומיום.

יעקב מרגי: הלאה.

יעקב מרגי: מה עוד?

עומר גורדון: כולנו יודעים, כולל משרד התשתיות, מה המצב של הטכנאים וכוח-האדם במשק, שהוא בחוסר גדול מאוד, אז לא יכול להיות שמתייחסים ל-25% כאופציה ראשונה.

יעקב מרגי: מה האחוז האלטרנטיבי מבחינתך?

עומר גורדון: לדעתי מעל 5%.

עומר גורדון: לא מדובר פה על דחייה של עשרה חודשים ולא מדובר על שנים, זו דחייה של חודשיים.

יעקב מרגי: מה עוד?

עומר גורדון: וגם בעניין של חודשיים פלוס חודשיים, ברגע שאנשים לא רצו לתת לך להיכנס לבית – כולנו מקווים, כמו שאמרת, שבעוד חודשיים הכול ייגמר, אנחנו מאוד נשמח, כולנו, כל מדינת ישראל וכל העולם, אבל אם זה לא יקרה, ובשביל זה כותבים את מה שכותבים – אז מי שלא נתן אחרי חודשיים ואחרי עוד חודשיים, גם לא ייתן אחרי ארבעה חודשים.

עומר גורדון: ולכן כל התקנה הזאת צריכה להיות קשורה איכשהו לתקנות הקורונה שקיימות במדינת ישראל.

עומר גורדון: ברגע שיוכרז שתקנות הקורונה נגמרו, תקופת הקורונה נגמרה, החוק הזה נמחק.

יעקב מרגי: תודה.

יעקב מרגי: הערות נוספות?

אבי פרל: אני רוצה להוסיף כמה דברים.

יעקב מרגי: לא שכחנו אותך, אבי פרל.

יעקב מרגי: בבקשה, אדוני.

יעקב מרגי: אני רוצה שתתייחס לבעיות.

אבי פרל: אך ורק לבעיות.

אבי פרל: תודה.

אבי פרל: אדוני, אני לא יודע להגדיר מתוקף מה באים כל הרעיונות האלה, אני מאמין שזה אפילו לא יעבור בכנסת כי כבר לא תהיה כנסת, אבל אני לא מבין בשביל מה מתעסקים – ב-25 ביוני 2020 נקבעה תקנה והיו הנחיות כל כך ברורות, נוחות, טובות, ברורות וקצרות, ואני מקריא: החל מהמועד האחרון לביצוע בדיקה תקופתית לגבי מיתקן גז המשמש צרכן גז ביתי בלבד, בתקופה שבין כך וכך.

אבי פרל: בואו נקבע מהיום כמו שהיה בין ה-10 במרץ עד ה-30 ביוני.

אבי פרל: אני מציע בבקשה להאריך את התקופה באופן גורף וכללי.

אבי פרל: לא צריך עכשיו להתחיל לחכות לאישור של הלקוח, ולא עלינו למחלה זו או אחרת.

אבי פרל: אנחנו כולנו מתפללים ופועלים ומתחסנים על מנת שהמחלה הזאת תעבור מאיתנו, ונוכל לפעול בצורה יותר נורמלית.

אבי פרל: כרגע לרדת לרזולוציות של הוא יכתוב לי, וככה היה וככה לא היה?

אבי פרל: אדוני היושב-ראש, אני מקבל היום הודעה ממשרד הבריאות שהיה חולה, ואתה בבידוד, אחרי חמש דקות משרד הבריאות מבטל את זה.

אבי פרל: אני מבקש, אדוני, לעשות את זה פשוט - - -

יעקב מרגי: אבי, תודה.

יעקב מרגי: רק תסתכל עליי.

אבי פרל: תן לי רק לסיים.

אבי פרל: אדוני, לעשות את זה פשוט, מעכשיו לעוד חמישה-שישה חודשים, כשהתקווה שלנו שהמחלה תעבור, ואז נעזוב את התקנה.

אבי פרל: יש את התקנה הקודמת שהייתה עד ה-30 ביולי.

אבי פרל: ככה זה היה.

אבי פרל: סליחה, כבודו, ככה זה היה.

יעקב מרגי: אני יודע, אמרתי לך שיש לי תחושה שכבר הייתי בסרט הזה.

יעקב מרגי: אמרתי את זה בתחילת הדיון.

אבי פרל: כבודו, אני רוצה לסיים רק עוד דבר אחד, הכי חשוב שאסור לנו לטעות.

אבי פרל: לכל הצרכנים בישראל יש בדיקה תקנית בתוקף, אדוני.

אבי פרל: אנחנו גם מדברים על בדיקה תקופתית נוספת בתום חמש השנים, אבל בתחום חמש שנים אם זה עוד חודש, או עוד חודשיים, או עוד שלושה, או עוד חצי שנה, אדוני היושב-ראש, לא יקרה שום דבר.

אבי פרל: בסך הכול שרירותית זה היה חמש שנים, הייתה יכולה להיות בדיקה תקופתית לשש שנים.

אבי פרל: זה לא כצעקתה.

אבי פרל: חבל על הביורוקרטיה, ולשים לנו עוד מקלות בגלגלים בנוסף למחלה ולקשיים היומיומיים שאיתם אנחנו מתמודדים.

אבי פרל: תודה, אדוני.

יעקב מרגי: תודה.

יעקב מרגי: הערות נוספות?

שלמה אביטן: אני חושב שכל התקנה שרוצים לכתוב פה כרגע - - -

יעקב מרגי: שלמה, הם לא מבינים איך זיהיתי אותך.

יעקב מרגי: גילוי נאות, הוא שכן שלי, בן המושב.

יעקב מרגי: בבקשה, אדוני.

שלמה אביטן: אני אומר שהתקנה הזאת באה לחפור לנו בורות לכתבי אישום.

שלמה אביטן: אם הלקוח רוצה ואם הלקוח כך וכך.

שלמה אביטן: מי נתן לי סמכות לבקש מלקוח מסמך רפואי, אישור רפואי שהוא צריך להביא לי?

שלמה אביטן: מי אני שאני יכול לבקש ממנו אישור שהוא בבידוד או לא בבידוד?

שלמה אביטן: היום עובדים שלי טוענים שהם נכנסו לבידוד, קשה לי אפילו לבקש מהם.

שלמה אביטן: יש מה שנקרא "הגנת הפרט", אני לא יכול להיכנס לשום תיק רפואי, אני לא יכול להיכנס לשום דבר.

שלמה אביטן: אני חושב שבמסגרת התקופה הזאת, שייתנו לנו X אחוזים מכלל הצרכנים שלנו שיהיה אפשר לדחות, סבירות של 25% מכלל הצרכנים שלנו, שתהיה לנו אפשרות להזיז.

שלמה אביטן: נגיד ש-75% אפשר לעשות, 25% – לא, מכל מיני סיבות, כמו שיש אנשים כרגע שאומרים: אדוני, אל תיכנס אליי הביתה, אני לא יודע איפה היית לפני כן.

שלמה אביטן: טכנאי שיוצא לבצע בדיקות תקינות, הוא צריך לבצע בערך 15 בדיקות תקינות ביום, הוא בילה ב-15 בתים, כשבתוך 15 הבתים האלה התגלה אחרי יומיים באחד הבתים שהיה חולה קורונה, והוא נדרש להיכנס בבידוד.

שלמה אביטן: מה קורה עכשיו עם 15 הבתים שהוא ביקר בהם באותו יום?

יעקב מרגי: שלמה, תודה.

שלמה אביטן: הרי תוצאות הבדיקות באות רק אחרי 24 שעות או 36 שיש מאומת שהיינו לידו.

שלמה אביטן: אני חושב שלכתוב את החוק הזה, עם כל הכבוד ליועצת המשפטית, ולבר יוסף, לחפש אותנו בשביל לשים לנו מקלות בגלגלים ולשים אותנו בבית משפט?

שלמה אביטן: גם ככה על כל שטות מריצים לבית משפט.

שלמה אביטן: אני חושב שזה טרדה לחברות הגז וזה חוק מיותר.

שלמה אביטן: אם משרד הרישוי נותן דחייה של טסטים על מכוניות ונוסעים על הכביש, ולא קורה כלום, כשיש שם גם בלמים, גם תאונות דרכים, גם הגה וגם הכול, מותר להם לדחות שלושה-ארבעה חודשים, מותר להם לנסוע על הכביש ללא תשלום - - -

יעקב מרגי: שלמה, תודה.

יעקב מרגי: הרעיון מובן.

יעקב מרגי: עוד הערות?

יעקב מרגי: חסר לנו יותם אדמי.

ניצן ארבל: אני רוצה להעיר.

שלמה אביטן: יותם נעלם.

יעקב מרגי: נעלם לי יותם אדמי.

ניצן ארבל: אני מדברת בשם יותם אדמי.

יעקב מרגי: בגלל זה קפצת.

ניצן ארבל: אני רוצה להעיר בנוגע לסעיף 2(ב)(2).

ניצן ארבל: הייתי רוצה להאריך את התקופה של שלושת השבועות לחודש.

ניצן ארבל: למעשה מה שקורה שיכול להיות שהלקוח נכנס לבידוד בדיוק בתקופה שבה הייתה צריכה להיות מבוצעת הבדיקה, ולמעשה זה מותיר לחברה שבוע בלבד לבצע את הבדיקה הזאת לאחר הדחייה, שזה יכול להקשות על ספק הגז בתקופה כה קצרה להשלים את הבדיקה.

יעקב מרגי: מה עוד?

יעקב מרגי: אין עוד הערות?

ניצן ארבל: זו הערה שלי.

ניצן ארבל: הייתה לי הערה גם בנוגע להקלטת השיחה שהעלית.

יעקב מרגי: נתייחס לזה.

יעקב מרגי: לא באתי להקשות, באתי לעזור.

יעקב מרגי: אם זה בעיה, נוריד אותה.

יעקב מרגי: חן בר יוסף, התייחסות בבקשה להערות כולן.

יעקב מרגי: למה צריך את כל ה-F35?

יעקב מרגי: באים להרוג יתוש עם F35.

יעקב מרגי: יש פה בעיה, יש תקופה בעייתית, זו גם הוראת שעה, גם הדחייה היא של חודשיים ועוד חודשיים.

יעקב מרגי: תן דחייה.

יעקב מרגי: זה בדיוק ביקורת של אחת לחמש שנים.

יעקב מרגי: תעשה הערה מיוחדת, תחריג, אלא אם כן יש חשש מצד הספק או מצד הצרכן לתקלה או למשהו.

יעקב מרגי: למה לא?

חן בר יוסף: נסביר.

חן בר יוסף: חוק דחיית המועדים היה טיפול בשוק למצב של שוק.

חן בר יוסף: מדינת ישראל נכנסה פה לאירוע שאף אחד בעולם לא הכיר, ונתנה מענה שהוא מענה גורף, טוטלי, רב-תחומי בבת-אחת.

עומר גורדון: הוא במצב יותר גרוע היום.

חן בר יוסף: זה היה המענה, הוא היה מענה כולל וגורף.

חן בר יוסף: רק שנבין, כשהתקרב המועד של סוף דחיית המועדים, פנינו לחברות הגז בשביל להבין לכמה התגלגלנו, היו שם אלפים, אם לא עשרות אלפי מקרים ברמה ארצית כוללת של בתים שנדחתה הבדיקה בהם.

חן בר יוסף: זה מה שבדקנו, זה התשובות שקיבלנו – חייבים להאריך את החוק, יש לנו עשרות אלפי דחיות מועדים.

איתי עצמון: אתה מתייחס לחוק הארכת התקופות, לחוק הכללי שציינו קודם.

חן בר יוסף: נכון.

חן בר יוסף: לאט-לאט עברנו למצב שבו אנחנו מבינים שתיכף אנחנו נכנסים לחורף, אנחנו כבר בתוך החורף, צריכת הגז עולה וכן הלאה, הבנו שאנחנו מתחילים לצבור פער שיהיה מאוד מאוד קשה אחר כך להשלים אותו.

חן בר יוסף: אני מזכיר שגם בחודש הבא, שאליו דחית את הבדיקה, הרי גם שם מחכים לך עוד כמה אלפים, ואחריו עוד כמה אלפים.

חן בר יוסף: אנחנו מייצרים פה פקק שלעולם לא נוכל לפתור.

חן בר יוסף: ואז נכנסה השיטה החדשה שהיא השיטה שמוצעת פה בהצעת החוק, וכמו שהסבירה היועצת המשפטית, דה-פקטו היא כבר פועלת.

חן בר יוסף: היא פועלת תחת מה שנקרא "מדיניות אי-אכיפה", שאושרה על ידי היועץ המשפטי לממשלה.

חן בר יוסף: במסגרת הזאת אנחנו מאשרים כל פעם בחודשיים.

חן בר יוסף: היועץ המשפטי לא בקלות מקל על אי-אכיפה, ובכל חודשיים אנחנו נדרשים לבצע בדיקה כזאת.

חן בר יוסף: ביקשנו מהחברות אחרי חודשיים, לפחות מחלק מהחברות, הגדולות שבהן: חברים יקרים, בכמה בדיקות עשיתם שימוש באותו פטור?

חן בר יוסף: אני מקריא של חברה אחת, שאר החברות אפילו לא שלחו מספרים.

חן בר יוסף: הן אמרו: טוב שיש את החוק הזה, הוא חשוב, בינתיים לא עשינו בו שימוש.

חן בר יוסף: חברה שכן עשתה בו שימוש.

חן בר יוסף: באוקטובר הייתה צריכה לבדוק 8,311 בתים, היא נמנעה להיכנס בגלל בידוד רק ל-33 דירות ובגלל חולים בתשע דירות.

חן בר יוסף: בנובמבר – 8,741 בדיקות בוצעו, 17 לא בוצעו בגלל בידוד ושמונה לא בוצעו בגלל חולה.

חן בר יוסף: בגלל זה נעשה מאסה מטורפת של דחיית מועדים שכנראה לא נדרשת?

חן בר יוסף: היא בוודאי נוחה, אז בוא נדחה את ההוצאה ובוא נדחה את הבלגן.

חן בר יוסף: עברנו למשהו הרבה יותר כירורגי ומדויק, הוא גם בטוח לצרכן.

חן בר יוסף: אני לא יודע על המון ספקים או טכנאים, אף אחד לא סיפר לנו שעשרות או מאות טכנאים שלו נדבקו ולא שהם הדביקו, להבדיל ממערכת החינוך, כמו שאדוני הזכיר בבוקר.

חן בר יוסף: ולכן החוק הזה הוא חוק המידתי, הוא עושה שכל.

חן בר יוסף: לא ביקשנו תעודת חולה מאף אחד, שלמה אביטן, או לא זוכר מי אמר את זה.

חן בר יוסף: הוא לא צריך תעודת חולה.

יעקב מרגי: חן בר יוסף, עכשיו תתייחס להערות.

יעקב מרגי: נימקת למה נדרש החוק ולא דחיית מועדים.

חן בר יוסף: לכן הדחייה היא דחייה נקודתית.

חן בר יוסף: זה דבר אחד.

חן בר יוסף: דבר שני, לא נדרש להביא תעודת חולה.

חן בר יוסף: יהיה לך סמ"ס, ווטסאפ, הודעה או הודעה קולית מהלקוח שאומר: אני מבודד בבית.

חן בר יוסף: תחזיק את זה.

חן בר יוסף: זהו.

חן בר יוסף: לא יותר.

יעקב מרגי: לא צריך שום תעודה, שום כלום.

יעקב מרגי: הודעה קולית, סמ"ס.

חן בר יוסף: את זה לא אפשרנו.

יעקב מרגי: למה?

חן בר יוסף: לא אפשרנו.

יעקב מרגי: אני חושב שאתה צריך להשאיר.

יעקב מרגי: זה לא הספק, זה הצרכן מבקש.

חן בר יוסף: לכמה זמן לא תבוא?

יעקב מרגי: לקורונה.

נטע שפירא: זה היבט בטיחותי.

נטע שפירא: צריך לדבר על ההיבט הבטיחותי.

נטע שפירא: בסוף לבדיקות האלה יש אפקט בטיחותי.

חן בר יוסף: גם זה שלא בדקתי אותך מסכן אותך לא פחות.

חן בר יוסף: תתרחק, תצא מהמטבח, הבית צפוף, תיצמד לחלון.

חן בר יוסף: אני נכנס, עושה כמה פעולות במטבח ויוצא.

הילה שי וזאן: יש צרכנים שמפחדים מזה.

חן בר יוסף: אני לא אומר שאין צרכנים שמפחדים, מהגז הם לא מפחדים, אבל חלילה זה יכול גם לפגוע בהם.

חן בר יוסף: גם הבדיקה הזאת היא לא בדיקה בשביל לייפייף את המערכת, זאת בדיקה בטיחותית.

חן בר יוסף: זה איזון בין שתי סוגיות ששתיהן מצילות חיים.

חן בר יוסף: לא אמרנו שלא.

חן בר יוסף: דרך אגב, יש אנשים מבוגרים שלא שמחים שמישהו נכנס להם הביתה בלי קשר לכלום.

חן בר יוסף: אני יכול להבין אותם, אבל מה לעשות.

יעקב מרגי: אמרתי לך שיש לך מזל שזו הוראת שעה.

יעקב מרגי: קדימה.

חן בר יוסף: לעניין אחוזי חולים, מבודדים, נדבקים של חברות הגז.

חן בר יוסף: בטח חברות גז גדולות, אבל גם קטנות, יש להן עשרות טכנאים והם צריכים לאזן ביניהם.

חן בר יוסף: האם כבר ב-5% הראשונים?

חן בר יוסף: באוגוסט אני בטוח שיש להם יותר - - -

יעקב מרגי: אני יכול להיות חוצפן?

יעקב מרגי: אל תתייחס לטענה של 5%.

יעקב מרגי: היא לא רצינית, היא לעג לאינטליגנציה שלי ושל כל מי שיושב פה.

יעקב מרגי: זה המשפט שרציתי לומר בסוף, והזכרת לי אותו.

יעקב מרגי: אם הוא היה אומר: תקשיב, 15%-10%, 5% זו סטייה שלא נספרת בכלל.

חן בר יוסף: בחופשה באוגוסט, כשאנשים יוצאים לחופשות, אין לו יותר מ-5% שלא מגיעים לעבודה?

יעקב מרגי: חודש במקום שלושה שבועות, כי שלושה שבועות ישאירו אותנו רק עם שבוע לתיאום.

יעקב מרגי: אם זה הצורך, אנחנו יכולים לחיות עם זה.

יעקב מרגי: זה ברור.

יעקב מרגי: טענה לגיטימית.

יעקב מרגי: מי בעד סעיף 2 עם התיקון של החודש?

איתי עצמון: ועוד תיקונים נוספים שהיו לאורך ההקראה.

איתי עצמון: אושר.

יעקב מרגי: אין מתנגדים, אין נמנעים.

איתי עצמון: כולל התיקון של ההודעה הקולית?

יעקב מרגי: אני חושב שלא.

יעקב מרגי: אם קשה להם והם לא יכולים לשמור, אפשר לוותר על זה.

יעקב מרגי: איך שזה במקור.

איתי עצמון: אז נמחק.

יעקב מרגי: לא באתי להקשות, אני בא להקל.

יעקב מרגי: אני חושב שזה בא להקל עליהם.

יעקב מרגי: 2א.

יעקב מרגי: תסבירי לנו.

גל נוי אפרת: כפי שהסביר קודם היועץ המשפטי של הוועדה, חוק הגז הפחמימני המעובה - - -

יעקב מרגי: עדיין לא נכנס לתוקף.

גל נוי אפרת: נכון.

גל נוי אפרת: הוא נכנס לתוקף רק ב-1 ביולי 2021, ועד אז חל ההסדר שקבוע בחוק הגז (בטיחות ורישוי).

גל נוי אפרת: מכיוון שסעיף 2, שעכשיו הוועדה אישה, מתייחס להגדרות ולסעיפים שקבועים בחוק הגז (בטיחות ורישוי), אנחנו מציעים בעקבות ההערות של הייעוץ המשפטי של הוועדה, לקבוע סעיף למקרה שבו ההכרזה על מצב חירום בשל נגיף הקורונה תוארך מעבר ל-30 ביוני 2021, ובתקופה שיתחיל חוק הגז הפחמימני המעובה לקבוע שיחולו אותן הוראות שקבועות בסעיף 2, בשינויים המחויבים, כלומר, בשינויי ההגדרות, בשינויי הסעיפים.

יעקב מרגי: כשמדברים על יולי ויוני וקורונה, אני מציע לכל אלה שקיבלו החלטות או לא אפשרו קבלת החלטות, שבעטיין עוד נתייחס ביוני-יולי לקורונה, שיכינו את עורכי הדין שלהם לוועדת החקירה.

גל נוי אפרת: גם אנחנו מקווים כמובן שלא יהיה צורך בזה בתקופה הזאת, אבל למקרה שכן, במקום שנצטרך לחזור להליך של תיקון חוק, שלא ברור מה יהיה המצב באותה תקופה ואם יהיה מי שיאשר את זה, אנחנו מציעים להשאיר את הסעיף הזה.

יעקב מרגי: יש הערות?

יעקב מרגי: אני חושב שלא צריכות להיות הערות.

עומר גורדון: כבוד היושב-ראש, אני מבקש להעיר לגבי הסעיף הקודם, למרות שאישרת אותו, כי המיקרופונים היו סגורים.

יעקב מרגי: אתה יודע למה סגרתי את המיקרופון?

יעקב מרגי: כי התפרצת באמצע הדיון.

יעקב מרגי: בבקשה.

עומר גורדון: אני חושב שאת ההקלטות תשאיר אם כולם קיבלו את זה.

עומר גורדון: מי שיוכל, ישתמש.

עומר גורדון: כשנוכל, נשתמש.

עומר גורדון: כשלא נוכל, לא נשתמש.

יעקב מרגי: אתה רשאי להשתמש בהקלטה.

יעקב מרגי: אם הוא יוכיח לך בהקלטה - - -

קריאה: הרגע הצבענו שלא.

יעקב מרגי: השאלה אם זה חובה.

גל נוי אפרת: הוא לא חייב, אבל אם הוא מסתמך על הודעה של צרכן שנמסרה בשיחת טלפון, הוא יהיה חייב לשמור תיעוד של השיחה.

איתי עצמון: הדרישה היא דרישת כתב.

יעקב מרגי: השאלה מה החוק מחייב.

יעקב מרגי: דרישת כתב בלבד?

חן בר יוסף: כן.

חן בר יוסף: על זה הצבעתם הרגע.

עומר גורדון: זה בדיוק העניין.

עומר גורדון: אנחנו מבקשים להשאיר את ההקלטה.

יעקב מרגי: תחליטו אתם.

יעקב מרגי: מישהו אמר שההקלטות זה בעיה, זה פרוצדורה.

יעקב מרגי: אין לי בעיה - - -

עומר גורדון: אמרתי שזה לא נותן פתרון.

עומר גורדון: לא אמרתי שזה לא אפשרי.

עומר גורדון: אולי בחלק מהמקרים זה אפשרי.

יעקב מרגי: אי-אפשר, צריך להצביע על זה מחדש.

יעקב מרגי: נצביע על הסעיף הבא, נכניס את זה עוד פעם.

איתי עצמון: צריך רוויזיה.

יעקב מרגי: נעשה רוויזיה, נעשה את כל הפרוצדורה.

יעקב מרגי: בבקשה.

יעקב מרגי: יש הערות?

יעקב מרגי: נצביע על 2א.

יעקב מרגי: מי בעד 2א?

יעקב מרגי: אושר.

יעקב מרגי: אין מתנגדים.

יעקב מרגי: 2א אושר.

יעקב מרגי: אנחנו עכשיו חוזרים, פותחים את הדיון.

יעקב מרגי: מי בעד פתיחת הדיון מחדש?

איתי עצמון: לא צריך לפרסם את זה בסדר-היום.

יעקב מרגי: אז אין הקלטה.

יעקב מרגי: אני לא מפרסם.

יעקב מרגי: אין לנו זמן לזה.

יעקב מרגי: 3 – תוקף.

איתי עצמון: מדוע אתם נדרשים לסמכות הזאת של שר האנרגיה לקצר את התקופה?

חן בר יוסף: אני מזכיר, דבר אחד, שאת החוק הזה ניסחנו כבר לפני מספר חודשים, ייתכן שהממשלה, הכנסת מסיבותיה שלה תאריך את תקופת חוק הקורונה רחוק מאוד.

חן בר יוסף: יראה השר או יחשוב שמצד אחד יש שימוש יתר, או סכנה, או יותר מדי אירועים של גז שנובעים מזה שלא היה - - -

יעקב מרגי: יכול להיות שהממשלה תאשר מסיבות כלכליות ומסיבות כאלה ואחרות.

חן בר יוסף: אני חושב שבטיחותית נכון חודשיים קודם להפסיק את זה.

איתי עצמון: לעניין הסמכות הזאת של שר האנרגיה, מדובר בסופו של דבר על קיצור תוקפו של חוק ראשי.

איתי עצמון: קיצור תוקפה של הוראת שעה, שקבועה בחקיקה ראשית.

איתי עצמון: קיצור כזה שנעשה בצו מובא ככלל לאישור ועדה מוועדות הכנסת, זה לא דבר שנעשה רק בצו של שר בממשלה.

איתי עצמון: זה מה שמקובל לקבוע בחקיקה, ממה שאני מכיר.

איתי עצמון: גם ההכרזה על מצב חירום טעונה אם אינני טועה אישור של ועדת החוקה.

יעקב מרגי: אין לך ברירה אחרת, תכניס את זה.

איתי עצמון: מה שיכול להיות, אני כאן פותח את השאלה הזאת לדיון - - -

חן בר יוסף: כבר עכשיו אנחנו בתקופת בחירות, זה יכול - - -

איתי עצמון: מה שאני שואל, אם אפשר אולי, בגלל שאנחנו יודעים שאנחנו עומדים בפני תקופת בחירות, וזאת יכולה להיות בדיוק התקופה הרלוונטית, לקבוע שהצו הזה יובא, לאישור ועדת הכלכלה, ואם ועדת הכלכלה לא הוקמה, לאישור ועדה אחרת מוועדות הכנסת שתקבע הכנסת.

איתי עצמון: אם ועדת הכלכלה פעילה, כמובן זה יובא לכאן.

יעקב מרגי: גם אם לא ייכתב ועדת הכלכלה, אני חושב שיש מנגנון שמביא את זה לוועדת הכספים.

איתי עצמון: אין.

איתי עצמון: התמודדנו בשאלה הזאת בדיוק בפגרות הבחירות - - -

יעקב מרגי: הזיכרון הקצר שלי אומר שוועדת הכספים.

איתי עצמון: בהצעות חוק, לא בחקיקת משנה.

איתי עצמון: אם מדובר על חקיקת משנה שמובאת לאישור ועדה ספציפית שנקובה, צריך לומר במפורש.

חן בר יוסף: ועדת הכלכלה או ועדה מוועדות הכנסת?

יעקב מרגי: תנסחו את זה, או ועדה שתקבע הכנסת.

איתי עצמון: אם ועדת הכלכלה לא הוקמה.

איתי עצמון: כלומר, רק בסיטואציה הזאת ורק בגלל הנסיבות המיוחדות.

חן בר יוסף: לא הוקמה או לא מתכנסת?

איתי עצמון: אין דבר כזה לא מתכנסת.

איתי עצמון: אם היא קיימת, היא תתכנס.

יעקב מרגי: פה זה לא קשור למצבי רוח.

יעקב מרגי: הערות לסעיף 3?

יעקב מרגי: אין הערות.

יעקב מרגי: מי בעד אישור התוקף לסעיף 3?

איתי עצמון: עם התיקון שהוספנו כמובן.

איתי עצמון: אושר.

יעקב מרגי: אין מתנגדים.

יעקב מרגי: אין נמנעים.

יעקב מרגי: הישיבה נעולה.

יעקב מרגי: תודה רבה.

יעקב מרגי: אני חושב שהחוק הזה בא לעזור גם לחברות, גם לצרכנים וגם לכם.

יעקב מרגי: תודה רבה.